ส่วนที่ 1

ข้อมูลสรุป (executive summary)

บริษัท วนชัย กรุ๊ป จำกัด (มหาชน) เดิมชื่อ บริษัท เอ็ม ดี เอฟ แพลนเนอร์ จำกัด
จดทะเบียนก่อตั้งขึ้นเมื่อวันที่ 23 กุมภาพันธ์ 2532 และได้จดทะเบียนเป็นบริษัทมหาชน เมื่อวันที่ 1
พฤศจิกายน 2537 และเข้าเป็นบริษัทจดทะเบียนในตลาดหลักทรัพย์แห่งประเทศไทยเมื่อปี 2538 ณ
วันที่ 31 ธันวาคม 2549 บริษัทมีทุนจดทะเบียน 1,426,666,667 บาท และทุนชำระแล้ว
1,302,935,455 บาท

บริษัทฯและบริษัทย่อยดำเนินธุรกิจเกี่ยวกับการผลิตและจำหน่ายแผ่นไม้ (Panel Board)
เพื่อใช้ทดแทนไม้ธรรมชาติ และผลิตภัณฑ์ที่เกี่ยวเนื่อง โดยมีผลิตภัณฑ์หลัก คือ

1) แผ่นเอ็มดีเอฟ เป็นผลิตภัณฑ์ที่ได้จากการนำเส้นใย (Fibre)
ของไม้หรือพืชที่มีเส้นใยมาผสมกับสารยึดเกาะ แล้วจึงอัดเป็นแผ่นให้เป็นเนื้อเดียวกัน
และมีความหนาแน่นสูงเท่ากันตลอดทั้งแผ่น

2) แผ่นปาร์ติเกิ้ล เป็นผลิตภัณฑ์ที่ได้จากการนำไม้ชิ้นเล็ก ๆ
มาอัดติดกันโดยใช้สารยึดเกาะเป็นตัวเชื่อมโครงสร้างของแผ่นปาร์ติเกิ้ล
ชั้นบนและชั้นล่างจะเป็นชิ้นไม้ละเอียด ส่วนชั้นกลางจะเป็นชิ้นไม้หยาบ ทำให้แผ่นปาร์ติเกิ้ล
ไม่เหมาะกับการยึดติดด้วยตะปู และไม่สามารถตกแต่งขอบ หรือทำลิ้นร่องบนผิวได้
ดำเนินการผลิตโดยบริษัทย่อยของบริษัท

ปัจจุบันบริษัทในกลุ่มมีกำลังการผลิตแผ่นเอ็มดีเอฟ และ แผ่นปาร์ติเกิ้ล ดังนี้

1.  แผ่นเอ็มดีเอฟ รวม 480,000 ลบ.ม.ต่อปี ประกอบด้วย บมจ. วนชัย กรุ๊ป
    ซึ่งมีโรงงานผลิตตั้งอยู่ที่อำเภอบ้านบึง จังหวัดชลบุรี จำนวน 270,000 ลบ.ม.ต่อปี และ
    ที่บริษัท วนชัย พาเนล อินดัสทรี่ส์ จำกัด โรงงานที่อำเภอเวียงสระ จังหวัดสุราษฎร์ธานี
    มีกำลังการผลิต 210,000 ลบ.ม.ต่อปี

2.  แผ่นปาร์ติเกิ้ลรวม 900,000 ลบ.ม.ต่อปี ประกอบด้วย บริษัท ปาร์ติเกิ้ล แพลนเนอร์ จำกัด
    โรงงานตั้งอยู่ที่อำเภอบ้านบึง จังหวัดชลบุรี กำลังการผลิต 150,000 ลบ.ม.ต่อปี และที่บริษัท
    วนชัย พาเนล อินดัสทรี่ส์ จำกัด โรงงานตั้งอยู่ที่อำเภอเวียงสระ จังหวัดสุราษฎร์ธานี
    กำลังการผลิตรวม 750,000 ลบ.ม.ต่อปี

บริษัท วนชัย เคมีคอล อินดัสทรี่ส์ ซึ่งเป็นบริษัทย่อย ดำเนินการผลิตกาวยูเรียฟอร์มัลดีไฮด์
และชุบกระดาษ ซึ่งเป็นวัตถุดิบใช้สำหรับการผลิตและปิดผิวแผ่นไม้ของบริษัทในกลุ่ม
โรงงานผลิตตั้งอยู่ที่ตำบลมาบตาพุด อำเภอเมือง จังหวัดระยอง

ในปี 2549 สัดส่วนรายได้ของแผ่นเอ็มดีเอฟ เทียบกับแผ่นปาร์ติเกิ้ล คิดเป็น 36:54
ลูกค้าของบริษัทและบริษัทย่อยทั้งในประเทศและต่างประเทศ
คือผู้ผลิตรายใหญ่ในอุตสาหกรรมที่ใช้ไม้เป็นวัตถุดิบ เช่น อุตสาหกรรมก่อสร้างและตกแต่ง
อุตสาหกรรมผลิตเฟอร์นิเจอร์

ผลิตภัณฑ์ของบริษัทและบริษัทย่อยมีการจำหน่ายทั้งในประเทศและส่งออกต่างประเทศ โดยในปี 2549
บริษัทและบริษัทย่อยมีรายได้จากการขายเท่ากับ 6,617.0 ล้านบาท เมื่อเทียบกับปี 2548 เท่ากับ
5,987.6 ล้านบาท เพิ่มขึ้น 629.3 ล้านบาท หรือเท่ากับ 11% เนื่องจากปริมาณขายแผ่นเอ็มดีเอฟ
และแผ่นปาร์ติเกิ้ล เพิ่มขึ้นประมาณร้อยละ 15 และ 1 ตามลำดับ
และมีสัดส่วนการขายในประเทศต่อต่างประเทศคือ 43:57
โดยประเทศที่ส่งออกจำหน่ายส่วนใหญ่เป็นประเทศในทวีปเอเชีย คือ จีน เกาหลี ฮ่องกง ไต้หวัน
และมาเลเซีย

กำไรสุทธิปี 2549 เท่ากับ 712.8 ล้านบาท เมื่อเทียบกับปี 2548 เท่ากับ 760.4 ล้านบาท ลดลง
47.6 ล้านบาท หรือลดลงร้อยละ 6 เนื่องจากในปี 2548
มีการขายเครื่องจักรและอุปกรณ์ของบริษัทย่อยแห่งหนึ่งและมีกำไรจากการจำหน่ายเป็นจำนวนเงิน
53.6 ล้านบาท และราคาไม้ยางพาราซึ่งเป็นวัตถุดิบที่ใช้ในการผลิตเพิ่มขึ้นประมาณร้อยละ 27
ตลอดจนต้นทุนด้านเชื้อเพลิงและพลังงานที่เพิ่มสูงขึ้น

ณ วันที่ 31 ธันวาคม 2549 บริษัทและบริษัทย่อยมีสินทรัพย์รวม 11,443.4 ล้านบาท เพิ่มขึ้นจากปี
2548 เท่ากับ 1,608.6 ล้านบาท เนื่องจากบริษัทย่อยของบริษัท คือบริษัท วนชัย พาเนล
อินดัสทรี่ส์ จำกัด และบริษัท วนชัย เคมีคอล อินดัสทรี่ส์ จำกัด
มีการลงทุนซื้อทรัพย์สินสำหรับขยายกำลังการผลิตแผ่นเอ็มดีเอฟ กำลังการผลิต 210,000
ลบ.ม.ต่อปี งบประมาณลงทุน 2,700 ล้านบาท การลงทุนโครงการชุบกระดาษ กำลังการผลิต 28
ล้านตารางเมตรต่อปี งบประมาณลงทุน 450 ล้านบาท ตามลำดับ

บริษัทและบริษัทย่อย มีหนี้สินรวม ณ วันที่ 31 ธันวาคม 2549 เท่ากับ 6,288.2 ล้านบาท
เพิ่มขึ้นจากปี 2548 เท่ากับ 1,221.1 ล้านบาท
เนื่องจากการกู้ยืมเงินเพื่อการลงทุนขยายกำลังการผลิตของบริษัทย่อยข้างต้น
ทำให้บริษัทมีอัตราส่วนหนี้สินต่อทุน เท่ากับ 1.22 : 1 เพิ่มขึ้น เมื่อเทียบกับปี 2548 ซึ่งเท่ากับ
1.06 :1

สำหรับความเสี่ยงที่อาจมีผลต่อผลการดำเนินงานหรือฐานะการเงินในอนาคต ได้เปิดเผยไว้ในหัวข้อ
ปัจจัยความเสี่ยงแล้ว